LISA

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Antequera“

ELi nr: PDO-ES-00327-AM03 – 19.3.2018

KPN ( X ) KGT ( )

1. Taotlejate rühm ja õigustatud huvi

Kaitstud päritolunimetuse „Antequera“ reguleeriv asutus Carretera de Córdoba, S/N 29200 Antequera – Málaga ESPAÑA Tel +34 952841451 E-post: info@doantequera.org

Kaitstud päritolunimetuse „Antequera“ reguleeriv asutus on mittetulundusühing, mida liikmesriigi pädev ametiasutus tunnustab päritolunimetust haldava asutusena; see üksus esindab ettevõtjaid, kes osalevad kaitstud toote valmistamises, ning arvestab hõlmatavate majandus- ja sektoripõhiste huvide aluseks olevaid demokraatlikke ja esindamisõigusega seotud põhimõtteid, pöörates erilist tähelepanu vähemusosalusega omanike huvidele, nii et erinevad huvid on esindatud võrdsetel alustel.

Lisaks sellele on reguleerival asutusel õiguspädevus, mis võimaldab tal esitada käesoleva muudatusettepaneku vastavalt riiklikele õigusaktidele, eeskätt vastavalt Andaluusia toidupõllumajanduse ja kalandussektori kvaliteeti käsitleva 25. märtsi 2011. aasta seaduse nr 2/2011 artikli 13.2.a sätetele.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

— ☐ Toote nimetus — ☒ Toote kirjeldus — ☐ Geograafiline piirkond — ☐ Päritolutõend — ☐ Tootmismeetod — ☒ Seos piirkonnaga — ☐ Märgistus — ☐ Muu (täpsustada)

4. Muudatus(t)e liik

— ☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline. — ☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena.

5. Muudatused

Tootespetsifikaadi punkti B.3 „Õli füüsikalis-keemilised ja organoleptilised omadused“ ja koonddokumendi vastavat punkti 3.2 on muudetud. Tootespetsifikaati, millele osutab koonddokumendis esitatud link, on ajakohastatud.

Füüsikalis-keemilist omadust K270 (ultraviolettkiirguse absorptsioon 270 nm juures) on muudetud 0,15-lt 0,18-le.

Põhjendus: eelmistel turustusaastatel on leitud, et saagikoristuse kuupäeva varasemaks toomisega, mis on KPNiga „Antequera“ õlide tootjate viljelustava, millega püütakse saavutada puuviljalisemat ja kvaliteetsemat õli, on K270 väärtus veidi suurenenud. Kõrge keskmise puuviljalisuse puhul saavutab näitaja K270 kehtestatud ülemmäära 0,15 või isegi ületab seda (ületamata siiski kohaldatavates õigusaktides sätestatud piirmäära).

Üldiselt on näitaja K270 seotud õli oksüdatsiooniastmega, kuid mitmetest asjakohastest teaduslikest uuringutest nähtub, et K270 väärtus ja oliiviõli looduslik koostis on omavahel tihedalt seotud: varasemast saagist pärinevate õlide puhul on see näitaja märkimisväärselt kõrgem, mis võib tuleneda asjaolust, et need õlid sisaldavad rohkem fenooliühendeid, mille ultraviolettkiirguse absorptsioon on 280 nm juures, mis omakorda moonutab andmeid. Kuid fenooliühendite esinemine määrab suures osas õli stabiilsuse enne oksüdatsiooni ja paljud organoleptilised omadused, mis iseloomustavad esimese külmpressi oliiviõli.

KOONDDOKUMENT

„Antequera“

ELi nr: PDO-ES-00327-AM03 – 19.3.2018

KPN ( X ) KGT ( )

1. Nimetus

„Antequera“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Esimese külmpressi oliiviõli, mis on saadud oliivipuu (Olea europaea L.) viljadest ning mida toodetakse üksnes füüsiliste ja mehaaniliste protsesside abil temperatuuril, mis ei muuda õli looduslikku keemilist koostist. Ühtlasi säilivad sel viisil tooraineks olevate viljade maitse, lõhn ja omadused.

Organoleptiliselt on tegemist õliga, milles on keskmiselt kuni tugevalt tunda roheliste oliivide, muude küpsete viljade, mandli, banaani ja värske rohu puuviljalisust. Samas esineb vähese kuni keskmise tugevusega mõru ja terav noot, mis harmoneerub igati veidi magusate maitsenüanssidega.

Kaitstud päritolunimetusega „Antequera“ hõlmatud õli on igal juhul esimese külmpressi oliiviõli, millel peavad olema järgmised omadused.

Füüsikalis-keemilised omadused:

happesus (%) maksimaalselt 0,3 peroksiidiarv (mEq O2 kg õli kohta) maksimaalselt 10 K270 (ultraviolettkiirguse absorptsioon 270 nm juures) maksimaalselt 0,18





Organoleptilised omadused:

puuviljalisuse mediaan 4 või rohkem veamediaan 0

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Oliivipuu (Olea europaea L.) ’Hojiblanca’ sordi viljadest saadud esimese külmpressi oliiviõli, mille koostises võib leiduda vähesel määral ka selliseid sorte nagu ’Picual’ või ’Marteño’, ’Arbequina’, ’Picudo’, ’Lechín de Sevilla’ või ’Zorzaleño’, ’Picudo’, ’Gordal de Archidona’, ’Verdial de Vélez Málaga’ ja ’Verdial de Huévar’.

Põhisort on ’Hojiblanca’, mille osakaal on suurim, moodustades piirkonna oliivikasvatusest rohkem kui 90 %. Ülejäänud teisejärgulisi sorte esineb piirkonnas vähesel määral. Järgmisi sorte käsitatakse algupäraste kohalike sortidena: ’Hojiblanca’ ja ’Gordal de Archidona’.

3.4. Tootmise erietapid, mis peavad toimuma määratletud geograafilises piirkonnas

Toote valmistamiseks kasutatavad oliivid saadakse tootmispiirkonnas asuvatest registreeritud oliivisaludest ja lubatud sortidest.

Õli toodetakse tootmispiirkonnas asuvates registreeritud pressimisettevõtetes, mis vastavad sätestatud nõuetele.

Tootmisetapid on järgmised: oliivide puhastamine, pesemine ja kaalumine; oliivimassi segamine; tahke ja vedela fraktsiooni eraldamine pideva tsentrifuugimise abil; vedelate fraktsioonide eraldamine pideva tsentrifuugimise abil; dekanteerimine ja ladustamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode pakendatakse kehtivatele õigusaktidele vastavalt tumedast klaasist, tumedast plastmaterjalist, toiduainete pakendamiseks ettenähtud materjaliga kaetud metallist või samal otstarbel kasutatavatesse keraamilistesse nõudesse. Tänu sellele säilivad õli füüsikalis-keemilised ja organoleptilised omadused kauem, kuna pakendimaterjalid ei mõjuta neis sisalduva toote kvaliteeti, olles inertsed ja lastes vaid piiratud ulatuses läbi valgust, mis kiirendab õli oksüdeerumisprotsessi.

3.6. Sellise toote märgistamise erieeskirjad, millele registreeritud nimetus viitab

Reguleeriv asutus peab kontrollima päritolunimetuse logo kasutamist iga registreeritud ettevõtja kaubanduslikul märgisel. Märgisel peab olema tekst „Denominación de Origen Protegida Antequera“ (kaitstud päritolunimetus „Antequera“) või päritolunimetuse logo ja Euroopa Liidu logo.

Igal pakendil, millega kaitstud päritolunimetusega õli tarbijateni saadetakse, peab olema garantiipitser ja reguleeriva asutuse väljastatud või päritolunimetuse logo kasutamise kontrollimist tõendav nummerdatud märgis või lisamärgis. Need lisamärgised kinnitatakse üksnes registreeritud pakendamisettevõttes viisil, mis ei võimalda neid uuesti kasutada.

4. Geograafilise piirkonna täpne määratlus

Tootmispiirkond koosneb järgmistest Málaga provintsi kommuunidest: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco ja Villanueva de Tapia, lisaks Córdoba provintsi kommuun Palenciana.

5. Seos geograafilise piirkonnaga

Geograafilise piirkonna eripära

Tootmispiirkond asub looduslikul Antequera alamikul, mis paikneb Andaluusia Cordillera Bética mäeaheliku alamike läänetipus. Põhjas piirneb ala Córdoba ja Sevilla provintsidega, läänes Sevilla ja Cádizi provintsidega ning idas Granada provintsiga. Lõunapiiri moodustavad mäeahelikud Sierras Subbéticas, mis eraldavad piirkonda Montes de Málaga mäestikust, Valle de Guadalhorcesti orgudest ja Serranía de Ronda piirkonnast, mis kõik asuvad Málaga provintsis.

Piirkonnas valitsevad erilised geomorfoloogilised ja kliimatingimused. Piirkond hõlmab laugja topograafiaga nõgu (kõrgus 400–600 m), mida ümbritsevad mägialad (põhjas Sierras Subbéticas ja lõunas Sistema Penibético), mis tagavad oliivide kasvatamiseks erilised mikroklimaatilised ning mullastikutingimused.

Oliivisalud kasvavad 450–600 m kõrgusel asuvatel nõlvadel keskmise sügavusega väga savisel pinnasel (20–70 % karbonaate). Samas on Antequera alamikku ümbritsevale alale suubuvate vete tulemusena moodustunud looduslikud jõeterrassid, mis sisaldavad palju tertsiaari ajastu setteid, mille hulgas leidub ka miotseeni ja pliotseeni punasavi, millest oliivisalud saavad suurel määral kaaliumi ning mis hoiavad hästi niiskust. See soodustab oliivipuude kasvu, kuna suurem osa (rohkem kui 90 %) selle kultuuri all olevast maast on kuiv. Antequera piirkonnas valitseb mõõdukalt soe vahemereline kliima, mis on veidi kontinentaalne, kuna asub Andaluusia Cordillera Bética mäeaheliku vahelisel alamikul. Selline asukoht põhjustab suvise ja talvise ning päevase ja öise temperatuuri suuri kõikumisi. Kõige külmema kuu (jaanuar või detsember) keskmised õhutemperatuurid jäävad vahemikku 6–9 °C. Kõige soojemad kuud on juuli ja august, mil keskmine temperatuur on vahemikus 22–27 °C.

Toote eripära

Kaitstud päritolunimetust „Antequera“ kandval esimese külmpressi oliiviõlil on järgmised organoleptilised omadused: roheliste oliivide keskmine kuni tugev puuviljalisus (4 või rohkem), millega segunevad meeldivalt muude küpsete viljade, mandli, banaani ja värske rohu nüansid. Tegemist on õliga, milles esineb vähese kuni keskmise tugevusega mõru ja terav noot, mis harmoneerub igati veidi magusate maitsenüanssidega. Füüsikalis-keemilised omadused on järgmised: tootel on madal happesus (alla 0,3 %), väike peroksiidisisaldus (alla 10) ja madal ultraviolettkiirguse absorptsioon (K270) (alla 0,18).

Õli rasvhapete sisaldus on väga heas tasakaalus. Õli sisaldab ohtralt oleiinhapet (78–81 %), keskmisel määral linoolhapet (5–8 %); monoküllastumata ja küllastunud rasvhapete suhe on kõrge (11–15) ning oleiin- ja linoolhappe suhe on keskmine (15–12), millest tulenevalt tundub õli suus kergena.

Tänu oma suurele tokoferoolisisaldusele on õli keskmiselt stabiilne ja sellest tulenevalt sisaldab Antequera õli rikkalikult E-vitamiini.

Antequera õlis sisalduvatest seebistumatutest ainetest rääkides tuleb märkida, et õli sisaldab suurel määral metüülsteroole, üle 30 mg 100 g õli kohta.

Põhjuslik seos geograafilise piirkonna ja toote kvaliteedi või omaduste vahel

Omamaine sort ’Hojiblanca’ on hästi kohanenud geograafilise piirkonna lubjakivirikka mullaga, kuna puu võtab mullast rohkesti kaltsiumi. Lisaks võimaldab Antequera alamiku vahemerelis-mandriline kliima, kus talved on külmad ja kuivad, saada nimetatud omamaise sordi oliividest, mida korjatakse piirkonna oliiviistandustest külmadel kuudel, õli, mille organoleptiline eripära on roheliste oliivide keskmine kuni tugev puuviljalisus (4 või rohkem), millega segunevad meeldivalt muude küpsete viljade, mandli, banaani ja värske rohu nüansid. Tootes esineb vähese kuni keskmise tugevusega mõru ja terav noot ning selle füüsikalis-keemiliste omaduste erijooned on madal happesus (alla 0,3 %), väike peroksiidiarv (alla 10) ja madal ultraviolettkiirguse absorptsioon (alla 0,18).

Geograafilisele piirkonnale omased madalad talvised õhutemperatuurid pikendavad omamaise sordi ’Hojiblanca’ valmimisperioodi, mistõttu oliiviõli happesus muutub: suureneb oleiinhappe määr (78–81 %) ning väheneb küllastunud ja küllastumata rasvhapete määr.

Viide spetsifikaadi avaldamisele

(viitemääruse artikli 6 lõike 1 teine lõik)

Kaitstud nimetuse tootespetsifikaadi täielik tekst on saadaval järgmisel veebiaadressil:

http://www.juntadeandalucia.es/export/drupaljda/Pliego_Antequera_modificado.pdf

või

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html. Tootespetsifikaat on leitav kvaliteedinimetuse alt,

või

minnes otse piirkondliku põllumajandus-, kalandus- ja maaelu arengu nõukogu (Consejería de Agricultura, PESCA y Desarrollo Rural) veebisaidi kodulehele (http://www.juntadeandalucia.es/agriculturaypesca/portal) ning klõpsates järgmistele linkidele: „Áreas de actividad“ / „Industrias Agroalimentarias“ / „Calidad y Promoción“ / „Denominaciones de Calidad“ / „Aceite de oliva virgen ekstra“, tootespetsifikaat on leitav kvaliteedinimetuse alt.